Inperking: Solidariteit vra rolspelers om regering te druk - Solidariteit WêreldSolidariteit Wêreld
Tuis › Mediaverklarings › Inperking: Solidariteit vra rolspelers om regering te druk
Inperking: Solidariteit vra rolspelers om regering te druk
Woensdag | 13 Mei | 2020
Solidariteit het vandag briewe aan meer as 10 000 rolspelers in die ekonomie gestuur en gevra dat druk op die regering geplaas word om die huidige staat van inperking radikaal te hersien. Die rolspelers sluit etlike duisende klein- en mediumgrootte organisasies, groot ondernemings soos Sasol, ArcelorMittal, mynhuise, werkgewer- en sakeorganisasies soos Neasa, die Mineraleraad en Busa en vakbonde soos Cosatu en Fedusa in.
Volgens Solidariteit gaan dit katastrofies vir die ekonomie en werk wees indien daar nie ʼn radikale ingryp in die huidige inperkingstrategie is nie. Die ekonomiese, gesondheid- en lewensverliesgevolge wat weens die inperking gely gaan word, gaan groter wees as dié van Covid-19. In ʼn opname van Solidariteit onder sy lede het 50% van die deelnemers aangedui dat hulle reeds net ʼn gedeelte van hul salarisse ontvang.
Solidariteit het ook ʼn skrywe aan pres. Ramaphosa en verskeie ministers gerig waarin gevra word dat almal wat gesond kan werk, moet gaan werk. Solidariteit vra dat die onus om maatreëls in te stel om die risiko’s rondom Covid-19 te bestuur, na werkgewers geskuif moet word. Indien daar nie ʼn radikale ingryp is nie, kan Suid-Afrika in ʼn ongekende maatskaplike krisis verval wat veel groter kan wees as die krisis weens die virus.
Volgens dr. Dirk Hermann, bestuurshoof van Solidariteit, kan ʼn demokrasie net in balans bly as daar ʼn aktiewe burgerlike gemeenskap is. Al is Suid-Afrika in ʼn ramptoestand is ons nie in ʼn diktatuur nie. Ons mag nie net sit en wag vir bevele van ʼn bevelsraad nie. As ons sien hoe die ekonomie en werk vernietig word, mag ons nie net terugsit en wag nie. Die rolspelers in die ekonomie het ʼn verantwoordelikheid om hul stem aktief te laat hoor. Dit is wat van ʼn aktiewe burgery verwag word. Solidariteit is onverskrokke in sy weerstand teen die virus, maar is ook onverskrokke in sy standpunt ten gunste van werk en die ekonomie.
Volgens Solidariteit se skrywe aan die president en rolspelers in die ekonomie kan die inperking die bruto binnelandse produk vir die tweede kwartaal met 23% laat krimp. Die werkloosheidskoers kan tot 50% styg. Volgens Statistieke Suid-Afrika (SSA) gaan 36,8% van ondernemings met ʼn omset van groter as R2 miljoen hul werksmag sny en 30,6% sal waarskynlik hul deure sluit. Solidariteit skryf hy is bekommerd oor die gesondheid van werkers, maar die voortgesette inperking gaan lei tot katastrofiese ekonomiese gevolge, werksverliese, hongersnood en lewensverlies. Volgens kenners van Pandemic Data and Analytics kan die maatreëls om die virus te bekamp tot 29 keer meer sterftes as die virus self lei.
In Solidariteit se skrywe aan pres. Ramaphosa word voorts gesê dat daar nie ʼn keuse gemaak moet word tussen gesondheid en die ekonomie nie. Om Covid-19 te beveg is die ekonomie nodig, en om die ekonomie te laat groei moet Covid-19 beveg word. Die keuse is nie tussen gesondheid en werk nie, maar vir gesonde werk.
Volgens Solidariteit moet die regering nie die ekonomie van bo af reguleer nie. Regulasies kan hoogstens uitsonderings van ondernemings wat nie kan werk nie uitlig, in plaas daarvan dat die ondernemings wat kan werk die uitsondering is.
“Die ekonomie moet vinniger teruggefaseer word, terwyl risiko’s rondom gesondheid binne die werkplek streng bestuur moet word. Die skuif moet gemaak word vanaf noodsaaklike werk en dienste na alle gesonde werk, met ʼn verantwoordelikheid wat op werkgewers geplaas word. Werkplekke is gedissiplineerde omgewings wat gesonde omgewings streng kan reguleer,” het Hermann gesê.
Om Solidariteit se brief aan die president en die tersaaklike ministers te besigtig, klik hier
Om Solidariteit se brief aan werkgewers te besigtig, klik hier